मुंबई। एह खबर से शायद कई लोगन के ताज्जुब होई, लेकिन हमनी का आखिरकार एगो अइसन काम कइ देहनी जा, जेकरा बारे में बहुत लोग सोचले भी ना होई। आज दोपहर 3:20 बजे जब भोजपुरिया डॉट कॉम के ओर से राजेश पाठक जी बिग बॉस के निर्माता कंपनी के छठी माई के पावन प्रसाद देहनी, त ई भोजपुरिया संस्कृति खातिर एगो नया क्रांति के संदेश रहे। ई प्रसाद एगो अइसन "घर" में रहि रहल हमनी के आपन मनोज तिवारी खातिर रहे, जवना कार्यक्रम में शायद लोग कबो भगवान के बारे में सोचतो ना होई।
बात शुरु भइल पिछला हफ्ता, जब हमनी का भोजपुरिया डॉट कॉम के ओर से हर साल होखे वाला छठ प्रसाद वितरण कार्यक्रम के योजना बनावत रहनी जा। हर साल हमनी से छठी माई के प्रसाद पाये वाला लोगन के लिस्ट में एगो नाम (मनोज तिवारी) अइसन रहे, जवन कि हमनी के दिल के त करीब बा, लेकिन उनका "बिग बॉस" के घर में रहला का वजह से उनका तक छठ के प्रसाद पहुँचावल संभव ना लउकत रहे। हमनी का तुरंत एह दिशा में संभावना टटोलल शुरु कइनी जा, कि आखिर एह स्थिति में का कइल जा सकेला। मनोज तिवारी के कुछ करीबी लोगन से बात कइला के बाद फैसला लिहल गइल कि एह दिशा में कार्यक्रम के संचालक लोग से बात कइल जाव।
तार से तार जुडत गइल, आ हमनी का एंडेमोल इंडिया (बिग बॉस के निर्माता कंपनी) के एगो बडहन अधिकारी से एह बारे में चर्चा कइनी जा। उनकर रुख त सकारात्मक रहे, लेकिन ऊ कुछ भी निर्णय लेवे से पहिले अपना टीम से बात करे खातिर कुछ वक्त लेहलन। उनका से जब हमनी का दोबारा बात करे के कोशिश कइनी जा, त अपना व्यस्तता का वजह से ऊ फोन ना उठवलन। एकरा बाद भी जब उनकर फोन ना आइल, तब "बिग बॉस" के घर में प्रसाद भेजे के हमनी के ई प्रयास दम तूडत लागल, लेकिन छठी माई के कुछ अउरे मंजूर रहे।
अगिला दिन जब भोजपुरिया डॉट कॉम पर छठ प्रसाद के ऑनलाइन बुकिंग शुरु भइल, त सबेरे से हमनी के कार्यालय में काफी गहमा-गहमी रहे। देश भर के मीडिया अपने आप में अनोखा, आ दुनिया के सबसे बडहन छठ प्रसाद वितरण के एह मुहिम के सराहना में लागल रहे, आ ओही बीचे बिग बॉस के संचालक लोगन के फोन आ गइल। "आप हमें शनिवार को प्रसाद दे दें, और हम उसे रविवार को बिग बॉस के घर के भीतर मनोज तिवारी तक पहुँचा देंगे," ई सुनते साथ हमनी के टीम में खुशी के लहर दौड गइल। एह खुशी के पिछे सबसे बड कारण ई रहे कि हमनी का एगो अइसन व्यक्ति तक छठी माई के प्रसाद पहुँचाये में सक्षम हो गइल रहनी जा, जे हमेशा हमनी के छठ प्रसाद वितरण के एह मुहिम के सराहना कइले बा, आ पिछला साल त ऊ हमनी के एह मुहिम के सहयोगी भी रह चुकल बाडन।
अब शुरु भइल तैयारी मनोज तिवारी का बाकी लोगन खातिर शनिचर के छठ घाट से लौटला के तुरंत बाद प्रसाद पहुँचाये के... चूंकि हमनी का जमशेदपुर में बानी जा, त ई बात कवनो कम मुश्किल ना रहे। पहिले सोचल गइल कि एहिजा से हमनी के एगो प्रतिनिधि जाके मुंबई में प्रसाद कार्यक्रम के संचालकन तक पहुँचा आई। एह बारे में कई लोगन से भइल चर्चा के दौरान नवीन भाई एगो नाम सुझवलन - राजेश पाठक जी
के। राजेश जी जय भोजपुरी परिवार के पुरान सदस्य हईं, आ मुंबई में ही रहेनी। भोजपुरी के प्रति समर्पित, आ एगो बडहन पेट्रोलियम कंपनी में इंजीनियर के पद पर काम कइ रहल राजेश जी के जब हमनी का पहिला बेर फोन कइनी जा, त एह इंजीनियर के पिछे छिपल भोजपुरिया सामने आ गइल। "रउआ लोग चिंता मत करीं, हम सब व्यवस्था क लेब..." आ राजेश भाई अपना वादा पर खरा उतरनी।
आज सबेरे छठ घाट से लवट के फेर राजेश भाई से बात भइल, आ दोपहर में बिग बॉस के संचालकन के प्रसाद भेजे के तैयारी कइल गइल। राजेश भाई आ उनकर धर्मपत्नी मनीषा पाठक जी मिल के प्रसाद बनवइला से लेके ओकर पैकिंग कइला तक के हर काम पूरा लगन से कइल लोग, आ हमरा इ कहे में तनिको गुरेज नइखे कि इनका बगैर "बिग बॉस" में छठी माई के प्रसाद भेजे के कल्पना भी संभव ना रहे। एह आयोजन में सहयोग खातिर भोजपुरिया डॉट कॉम के पूरा टीम अपना परिवार के एह सदस्य के ई योगदान कहियो ना भूलाई, काहें कि आज ले हमनी के टीम के एक सदस्य के छोड के केहु अउर से राजेश भाई से कबो मिलल भी नइखे, लेकिन अब हमनी के मन में इच्छा बा कि जल्द से जल्द मुलाकात होखे, भोजपुरी के एह सजग सिपाही से...
वईसे एह कार्यक्रम मे सबसे बडहन योगदान त छठ माई के बा छठ माई के आशिर्वाद के बा। दोपहर में एक पल खातिर जब हमनी के ई बतावल गइल कि शायद हमनी के मुंबई का जगह अब लोनावला जाके प्रसाद पहुँचाये के पडी, त मन में तरह-तरह के आशंका उठे लागल। हमनी का तुरंत मुंबई में कुछ लोगन के लोनावला जाये खातिर तैयार करे लगनी जा, लेकिन छठी माई के कृपा से एगो फोन दोबारा आइल, आ हमनी के बतावल गइल कि मुँबई से लोनावला जा रहल "बिग बॉस" के गाडी के आधा घंटा तक रोकल जा रहल बिया, आ ओतना समय काफी रहे ई प्रसाद पहुँचाये खातिर...
प्रसाद त शायद अभी ले मनोज तिवारी के भी मिल गइल होई, लेकिन हमनी का सांस रोक के प्रतीक्षा कर तानी जा, कि आखिर बिग बॉस के घर में रह रहल लोग एकरा के कवना तरह से लेता। राष्ट्रीय मीडिया में, आ खास कर के युवा वर्ग के चहेता एह कार्यक्रम के मंच के जरिये हमनी का कोशिश कर तानी जा भोजपुरिया समाज के नवहा लोगन के बीच अपना भाषा आ संस्कृति के एगो अलग पहिचान बनाये के। अगर बिग बॉस के घर में छठी माई के प्रसाद पहुँच सकेला, त एह से हमनी के नवहा लोगन के आपन भाषा, आपन संस्कृति आ अपना पहचान के लेके गर्व होई, आ ओह लोगन के मानसिकता में एगो बदलाव त जरुर आई। वइसे बदलाव बाकी लोगन के मानसिकता में भी आई, जेकरा खातिर ई एगो नया अवसर होई, भोजपुरिया संस्कृति के करीब से जाने आ समझे के, आ हमरा भरोसा बा कि बिग बॉस के ई मंच एह दिशा में एगो सकारात्मक रोल अदा कर सकेला।
अंत में बस एतने कहब कि भोजपुरिया डॉट कॉम परिवार आभारी बा आनन्द जी के, प्रमोद पाण्डेय जी के, विकास सिंह जी के, प्रभुनाथ राय जी के, शशिकांत सिंह जी के, बिग बॉस के पूरा टीम के, आ हर ओह आदमी के, जे एह अभियान में हमनी के प्रत्यक्ष या परोक्ष रुप में सहयोग कइल। रउआ लोगन के सहयोग से हमनी का भोजपुरी के दुनिया में एगो नया पहचान दिलायेब जा, ई वादा बा...
आईं, भोजपुरी खातिर कुछ कइल जाव...
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva